ΚΟΙΝΗ ΕΚΘΕΣΗ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ Ειδική Διοικητική Περιοχή του Χονγκ Κονγκ: Ετήσια Έκθεση 2013 /* JOIN/2014/018 final */





Σύνοψη Μετά τη μεταβίβαση της κυριαρχίας του Χονγκ Κονγκ στη Λαϊκή Δημοκρατία της Κίνας το 1997, η Ευρωπαϊκή Ένωση και τα κράτη μέλη της παρακολουθούν εκ του σύνεγγυς την εξέλιξη της πολιτικής και οικονομικής κατάστασης στην Ειδική Διοικητική Περιοχή του Χονγκ Κονγκ (ΕΔΠ), σύμφωνα με την αρχή «μία χώρα, δύο συστήματα». Σύμφωνα με τη δέσμευση που ανέλαβε το 1997 έναντι του Ευρωπαϊκού Κοινοβουλίου, η Επιτροπή δημοσιεύει ετησίως έκθεση σχετικά με τις εξελίξεις στο Χονγκ Κονγκ. Η παρούσα έκθεση είναι η δέκατη έκτη και καλύπτει τις εξελίξεις που σημειώθηκαν το 2013. Η ΕΕ θεωρεί ότι η αρχή «μία χώρα, δύο συστήματα», όπως κατοχυρώνεται στη Σινο-Βρετανική κοινή διακήρυξη και στον βασικό νόμο του Χονγκ-Κονγκ, συνέχισε να λειτουργεί απρόσκοπτα το 2013. Τα δικαιώματα και οι θεμελιώδεις ελευθερίες των κατοίκων του Χονγκ-Κονγκ συνεχίζουν να γίνονται σεβαστά, το κράτος δικαίου λειτουργεί, η οικονομία της αγοράς και το επιχειρηματικό περιβάλλον έχουν διατηρηθεί. Οι διμερείς σχέσεις μεταξύ της ΕΕ και του Χονγκ Κονγκ ενισχύθηκαν με την επίσκεψη στο Χονγκ Κονγκ, τον Νοέμβριο, του Προέδρου της Ευρωπαϊκής Επιτροπής, José Manuel Barroso. Οι εμπορικές και οικονομικές σχέσεις εξελίχθηκαν σε ικανοποιητικό βαθμό, ενώ η ΕΕ και το Χονγκ Κονγκ συνέχισαν και επέκτειναν τον διάλογο και τη συνεργασία σε διάφορους τομείς αμοιβαίου ενδιαφέροντος, συμπεριλαμβανομένων των χρηματοπιστωτικών υπηρεσιών, των τελωνείων, του περιβάλλοντος, της έρευνας, της εκπαίδευσης και του πολιτισμού. Η ΕΕ δίνει μεγάλη σημασία στη σταθερότητα, στην οικονομική ευημερία και στη δημοκρατική ανάπτυξη του Χονγκ Κονγκ. Θεωρεί ότι μια υπεύθυνη διακυβέρνηση συμβάλλει στη σταθερότητα και την ευημερία και ευνοεί τη διατήρηση της θέσης του Χονγκ Κονγκ ως βασικού διεθνούς επιχειρηματικού κέντρου. Η ΕΕ εξακολουθεί να υποστηρίζει την ουσιαστική πρόοδο προς την επίτευξη του στόχου που έθεσαν η κυβέρνηση του Χονγκ Κονγκ και η μόνιμη επιτροπή του Εθνικού Λαϊκού Κογκρέσου να καθιερωθεί καθολική ψηφοφορία μέχρι το 2017 για την εκλογή του Ανώτατου Διοικητή και μέχρι το 2020 για την εκλογή του Νομοθετικού Συμβουλίου, σύμφωνα με τον βασικό νόμο της ΕΔΠ του Χονγκ Κονγκ και τις επιθυμίες των κατοίκων του Χονγκ Κονγκ. Πολιτικές εξελίξεις Στο πρώτο πολιτικό του διάγγελμα, τον Ιανουάριο του 2013, ο Ανώτατος Διοικητής, Chun-ying Leung, καθόρισε το μακροπρόθεσμο σχέδιο και τους στόχους του για το Χονγκ Κονγκ με το σύνθημα «Επιδίωξη της αλλαγής, διατήρηση της σταθερότητας, στην υπηρεσία του λαού με ρεαλισμό». Υποσχέθηκε να προαγάγει τις θεμελιώδεις αξίες του Χονγκ Κονγκ, να εφαρμόσει την αρχή «μια χώρα, δύο συστήματα» σύμφωνα με τον βασικό νόμο και να διαχειριστεί ορθά τη σχέση του Χονγκ Κονγκ με την ηπειρωτική χώρα. Δήλωσε ότι, ως ΕΔΠ της Κίνας, το Χονγκ Κονγκ έλαβε ισχυρή και σταθερή στήριξη από την κεντρική κυβέρνηση. Πιστεύει ότι, αξιοποιώντας τα πλεονεκτήματα της αρχής «μια χώρα, δύο συστήματα», το Χονγκ Κονγκ όχι μόνο άνοιξε την τεράστια ηπειρωτική αγορά ως οικονομική ενδοχώρα του, αλλά και ενίσχυσε την ιδιότητα του Χονγκ Κονγκ ως διεθνούς κόμβου. Οι βασικές πρωτοβουλίες πολιτικής επικεντρώθηκαν στην οικονομική ανάπτυξη, μεταξύ άλλων, με την ενίσχυση των οικονομικών σχέσεων με την ηπειρωτική Κίνα και την ανάπτυξη των χρηματοπιστωτικών υπηρεσιών του Χονγκ Κονγκ, των επιχειρηματικών και επαγγελματικών υπηρεσιών, των διεθνών ναυτιλιακών εταιρειών, της καινοτομίας και των δοκιμών· την αύξηση της προσφοράς γης και την παροχή επιδοτούμενων κατοικιών σε βραχυπρόθεσμη και μεσοπρόθεσμη βάση· τη θέσπιση μέτρων για την ελάφρυνση της φτώχειας, τη βελτίωση της φροντίδας των ηλικιωμένων, τη βελτίωση της θέσης των γυναικών και των εθνικών μειονοτήτων και την περαιτέρω ανάπτυξη της πολιτικής για την αγορά εργασίας· και τη διασφάλιση της προστασίας και της διατήρησης του περιβάλλοντος με τη βελτίωση της ποιότητας του αέρα, τη διαχείριση των αποβλήτων και την ενθάρρυνση της κατασκευής οικολογικών κτιρίων. Όπως και το 2012, οι σχέσεις μεταξύ της εκτελεστικής εξουσίας και του νομοθετικού σώματος ήταν δυσχερείς το 2013. Οι νομοθέτες εμπόδισαν ή καθυστέρησαν ορισμένες πρωτοβουλίες. Η εκτελεστική εξουσία και το νομοθετικό σώμα δεν ήταν σε θέση να καταλήξουν σε τελική συμφωνία όσον αφορά θέματα ζωτικής σημασίας για το Χονγκ Κονγκ, όπως η διαχείριση στερεών αποβλήτων, ιδίως των χώρων ταφής. Όπως και το 2012, ορισμένοι νομοθέτες του Νομοθετικού Συμβουλίου χρησιμοποίησαν τη μέθοδο της κωλυσιεργίας για να επιτύχουν τους στόχους τους. Η συζήτηση για τον προϋπολογισμό του 2013 επηρεάστηκε ιδιαίτερα από αυτό το γεγονός, δεδομένου ότι ορισμένοι νομοθέτες πρότειναν πάνω από 700 τροπολογίες του νομοσχεδίου πίστωσης του προϋπολογισμού του 2013. Ο Πρόεδρος του Νομοθετικού Συμβουλίου, Jasper Tsang, ισχυρίστηκε ότι υπήρχαν διαρθρωτικοί λόγοι για την κακή σχέση μεταξύ της εκτελεστικής εξουσίας και του νομοθετικού σώματος, τονίζοντας ότι το τρέχον σύστημα διακυβέρνησης δεν παρείχε στην εκτελεστική εξουσία ισχυρή και αξιόπιστη στήριξη της πλειοψηφίας στο Συμβούλιο. Δήλωσε επίσης ότι τόσο το νομοθετικό όσο και το εκτελεστικό σκέλος όφειλαν να σέβονται και να λαμβάνουν υπόψη τις απόψεις της κοινής γνώμης. Η επιλογή εκλογικού συστήματος για την εκλογή του Ανώτατου Διοικητή και του Νομοθετικού Συμβουλίου του Χονγκ Κονγκ θα πρέπει να καταστήσει αποτελεσματικότερη τη διακυβέρνηση του Χονγκ Κονγκ. Το Χονγκ Κονγκ διατήρησε την προσήλωσή του στον στόχο της ακεραιότητας και η Ανεξάρτητη Επιτροπή για την καταπολέμηση της διαφθοράς (ICAC) συνεργάζεται με τις αρχές για την καταπολέμηση της διαφθοράς με την αποτελεσματική επιβολή του νόμου, την εκπαίδευση και την πρόληψη. Το 2013, η ICAC έλαβε 2.652 καταγγελίες για διαφθορά, που αντιστοιχούν σε μείωση κατά 33% σε σύγκριση με τις 3.932 καταγγελίες που είχε λάβει το 2012, ενώ ο αριθμός των καταγγελιών για τις οποίες ασκήθηκε δίωξη σημείωσε πτώση κατά 41%. Οι ακριβείς λόγοι γι’ αυτήν τη μείωση δεν είναι εύκολο να διαπιστωθούν. Ο Πρόεδρος της Συμβουλευτικής Επιτροπής για τη διαφθορά προέβαλε ως έναν από τους πιθανούς παράγοντες τη μεγαλύτερη ευαισθητοποίηση του κοινού σε θέματα πρόληψης της διαφθοράς, λόγω των αυξημένων προσπαθειών της ICAC ως προς την προληπτική εκπαίδευση. Άλλος παράγοντας μπορεί να είναι η μειωμένη εμπιστοσύνη του κοινού στην ICAC, μετά την πρόσφατη διαφωνία όσον αφορά τις υπερβολικές δαπάνες για επίσημες ψυχαγωγικές δραστηριότητες από τον πρώην Επίτροπο της ICAC. Μια ανεξάρτητη επιτροπή επανεξέτασης των κανονιστικών συστημάτων και διαδικασιών της ICAC για τη διεκπεραίωση των επισήμων ψυχαγωγικών δραστηριοτήτων, εθιμοτυπικών δώρων και επίσημων επισκέψεων, την οποία όρισε ο Ανώτατος Διοικητής, καθώς και η επιτροπή δημόσιων λογαριασμών του Νομοθετικού Συμβουλίου ασχολήθηκαν με το θέμα αυτό. Η ICAC δήλωσε ότι θα εφάρμοζε όλες τις συστάσεις των δύο επιτροπών. Στις πολιτικές συζητήσεις καθ’ όλη τη διάρκεια του 2013 κυριάρχησε το θέμα της καθιέρωσης καθολικής ψηφοφορίας για την εκλογή του Ανώτατου Διοικητή το 2017. Πανεπιστημιακές ομάδες, η κοινωνία των πολιτών, επιχειρηματικές οργανώσεις και πολιτικά κόμματα ανέλαβαν διάφορες πρωτοβουλίες σε αυτόν τον τομέα. Οι περισσότερες από αυτές είχαν ως στόχο να καταστήσουν δημοκρατικότερο το μελλοντικό σύστημα ορισμού των υποψηφίων. Μια πρωτοβουλία, το κίνημα «Occupy Central», ξεκίνησε εκστρατεία για ένα δημοκρατικό εκλογικό σύστημα, αναγγέλλοντας ότι θα καταλάμβανε το επιχειρηματικό κέντρο του Χονγκ Κονγκ, εάν η πρόταση μεταρρυθμίσεων της κυβέρνησης της ΕΔΠ του Χονγκ Κονγκ δεν ήταν σύμφωνη με τα διεθνή πρότυπα. Μέλη της κυβέρνησης της Ειδικής Διοικητικής Περιοχής του Χονγκ Κονγκ και ο διευθυντής του γραφείου συνδέσμου της Κεντρικής Λαϊκής Κυβέρνησης στο Χονγκ Κονγκ συμμετείχαν στη δημόσια συζήτηση σχετικά με την εκλογική μεταρρύθμιση. Ο διευθυντής του γραφείου συνδέσμου ανέλυσε τη νομική βάση για μεταρρυθμίσεις που περιλαμβάνεται στον βασικό νόμο και τις αποφάσεις της μόνιμης επιτροπής του Εθνικού Λαϊκού Κογκρέσου για τις μεθόδους επιλογής του Ανώτατου Διοικητή και τη συγκρότηση του Νομοθετικού Συμβουλίου. Δήλωσε επίσης ότι η κεντρική κυβέρνηση ήλπιζε ότι το μελλοντικό εκλογικό σύστημα θα διασφάλιζε την εκλογή και τον διορισμό μόνο των υποψηφίων οι οποίοι «αγαπούν τη χώρα και αγαπούν το Χονγκ Κονγκ». Στις 17 Οκτωβρίου 2013, ο Ανώτατος Διοικητής ανήγγειλε τη δημιουργία μιας ειδικής ομάδας συνταγματικής εξέλιξης, με επικεφαλής τον Γενικό Γραμματέα Διοίκησης, τον Υπουργό Δικαιοσύνης και τον Υπουργό Συνταγματικών και Ηπειρωτικών Υποθέσεων. Στις 4 Δεκεμβρίου, η κυβέρνηση της ΕΔΠ του Χονγκ Κονγκ άρχισε δημόσια διαβούλευση σχετικά με την εκλογική μεταρρύθμιση για την εκλογή του Ανώτατου Διοικητή το 2017 και την εκλογή του Νομοθετικού Συμβουλίου το 2016. Το έγγραφο διαβούλευσης[1] καλούσε το κοινό να στείλει τις απόψεις του στην Υπηρεσία Συνταγματικών και Ηπειρωτικών Υποθέσεων μέχρι τις 3 Μαΐου 2014. Η έναρξη της δημόσιας διαβούλευσης διάρθρωσε περισσότερο και κατηύθυνε καλύτερα τη συζήτηση για την εκλογική μεταρρύθμιση. Οι απόψεις διίσταντο σημαντικά, ιδίως σε ό,τι αφορά τη διαδικασία ορισμού υποψηφίων. Οι θέσεις που έλαβαν επί του θέματος αυτού η κυβέρνηση της ΕΔΠ του Χονγκ Κονγκ και η κεντρική κυβέρνηση, αφενός, και τα πανδημοκρατικά κόμματα και οι συμπαθούντες, αφετέρου, συνέχισαν να αποκλείουν η μία την άλλη. Το 2015 θα πρέπει να βρεθεί κάποια συμβιβαστική λύση γι’ αυτό το βασικό ζήτημα, καθώς και για άλλα σημαντικά θέματα, ώστε να διασφαλιστεί ότι η εκλογική μεταρρύθμιση μπορεί να ολοκληρωθεί εγκαίρως για την εκλογή του Νομοθετικού Συμβουλίου το 2016 και την εκλογή του Ανώτατου Διοικητή το 2017, που είναι ζωτικής σημασίας για την αποτελεσματική διακυβέρνηση του Χονγκ Κονγκ. Η διατήρηση των υψηλών προτύπων του Χονγκ Κονγκ για το κράτος δικαίου και την ανεξαρτησία του δικαστικού συστήματος συνεχίζουν να αποτελούν αντικείμενο δημόσιας συζήτησης. Στην τελετή έναρξης του νομικού έτους το 2013, ο Πρόεδρος του Ανώτατου Δικαστηρίου, Geoffrey Ma Tao-li, τόνισε την ανάγκη να εξασφαλίζεται η ακεραιότητα του νόμου, καθώς και τη σημασία του συνταγματικού ρόλου των δικαστών και της διαφάνειας της δικαστικής διαδικασίας. Ο Πρόεδρος Ma εξέφρασε την ισχυρή προσήλωσή του στη συνεχή ανεξαρτησία του δικαστικού συστήματος στο Χονγκ Κονγκ. Δύο αποφάσεις του Ανώτατου Δικαστηρίου το 2013 επιβεβαιώνουν την άποψη του Ανώτατου Διοικητή ότι εξακολουθούν να τηρούνται τα υψηλά πρότυπα για το κράτος δικαίου στο Χονγκ Κονγκ. Μια από αυτές τις αποφάσεις επιβεβαίωσε το δικαίωμα των τρανσεξουαλικών ατόμων, που έχουν υποστεί χειρουργική επέμβαση επαναπροσδιορισμού φύλου, να παντρεύονται και δήλωσε ότι κάθε σχετικό νομικό εμπόδιο ήταν αντισυνταγματικό. Η άλλη απόφαση κήρυξε αντισυνταγματική την πολιτική της κυβέρνησης που περιόριζε την παροχή συνολικής κοινωνικής αρωγής σε άτομα που είχαν παραμείνει στο Χονγκ Κονγκ για τουλάχιστον μια επταετία. Ορισμένες νομικές διατάξεις, όπως οι διατάξεις σχετικά με την παροχή του ευεργετήματος πενίας σε άτομα με χαμηλά εισοδήματα, μπορούσαν να βελτιωθούν. Οι ευρωπαϊκές εταιρείες που είναι εγκατεστημένες στο Χονγκ Κονγκ συνέχισαν να αναφέρουν το κράτος δικαίου και την υψηλή ποιότητα του δικαστικού συστήματος ως έναν από τους βασικούς λόγους για τους οποίους αποφάσισαν να εγκαταστήσουν την έδρα τους για την Κίνα ή την Ασία στο Χονγκ Κονγκ. Βασιζόμενος στα διαπιστευτήρια του Χονγκ Κονγκ ως κράτους δικαίου, ο Υπουργός Δικαιοσύνης, κ. Rimsky Yuen, συνέχισε να προωθεί το Χονγκ Κονγκ ως έναν περιφερειακό κόμβο για τη διεθνή διαιτησία και τις νομικές υπηρεσίες. Η Επιτροπή Ναυτιλιακής Διαιτησίας της Κίνας ανήγγειλε τη δημιουργία ενός παραρτήματος στο Χονγκ Κονγκ, ενώ το Μόνιμο Διαιτητικό Δικαστήριο, που έχει έδρα τη Χάγη, προβαίνει σε ρυθμίσεις ώστε να διευκολύνει τις συνεδριάσεις του διαιτητικού δικαστηρίου στο Χονγκ Κονγκ. Για να αντιμετωπιστούν καλύτερα οι μεταβαλλόμενες ανάγκες της κοινωνίας, ο Υπουργός Δικαιοσύνης, υπό την ιδιότητα του Προέδρου της επιτροπής νομοθετικής μεταρρύθμισης, ανέλαβε να εξετάσει πιθανές νομοθετικές τροποποιήσεις σε τομείς του νόμου περί αρχείων, της πρόσβασης στις πληροφορίες και της χρηματοδότησης τρίτων μερών για διαιτησία. Οι κάτοικοι του Χονγκ Κονγκ συνέχισαν να ασκούν το δικαίωμα της ελευθερίας του λόγου και του συνεταιρίζεσθαι. Το 2013 πραγματοποιήθηκαν οι ετήσιες πορείες της 4ης Ιουνίου και 1ης Ιουλίου, όπως και δύο άλλες μεγάλες πολιτικές διαδηλώσεις. Ο Πρόεδρος της επιτροπής ίσων ευκαιριών χαιρέτισε την ετήσια παρέλαση ομοφυλοφίλων «Gay Pride», ενώ καθ’ όλη τη διάρκεια του έτους πραγματοποιήθηκαν πολλές άλλες μικρότερες διαδηλώσεις για πολιτικά ή κοινωνικοοικονομικά ζητήματα σχετικά με το Χονγκ Κονγκ και την ηπειρωτική χώρα. Η πλειονότητα των διαδηλώσεων ήταν ειρηνικές και σε γενικές γραμμές η αστυνομία έδρασε ανάλογα. Τα μέσα ενημέρωσης, συμπεριλαμβανομένων των ψηφιακών μέσων, συνέχισαν να είναι ελεύθερα και να αποτελούν το μέσο έκφρασης διαφόρων απόψεων. Ωστόσο, αυξήθηκε η εντύπωση, που καταγράφεται στην ετήσια έκθεση της Ένωσης Δημοσιογράφων του Χονγκ Κονγκ, ότι τόσο τα έντυπα όσο και τα ηλεκτρονικά μέσα ενημέρωσης ασκούσαν αυτολογοκρισία, ιδίως όταν κάλυπταν ειδήσεις που αφορούσαν την ηπειρωτική Κίνα. Με βάση τις τάσεις του 2013, ο Δείκτης Ελευθερίας του Τύπου 2014 της οργάνωσης Δημοσιογράφοι Χωρίς Σύνορα·υποβίβασε το Χονγκ Κονγκ κατά τρεις θέσεις, τοποθετώντας το στην 61η θέση, αναφερόμενος στην αυτολογοκρισία και την αυξανόμενη επίδραση που ασκεί το γραφείο συνδέσμου της κεντρικής κυβέρνησης. Η συνεχιζόμενη λειτουργία της αρχής «μια χώρα, δύο συστήματα» και η φήμη του Χονγκ Κονγκ ως εδάφους όπου το επιχειρηματικό περιβάλλον ευνοείται από την ελεύθερη ροή πληροφοριών, θα συνεχίσουν να εξαρτώνται από την ελευθερία των μέσων ενημέρωσης. Οι δηλώσεις του Ανώτατου Διοικητή προς υποστήριξη της ελευθερίας των μέσων ενημέρωσης ήταν ως εκ τούτου ιδιαίτερα ευπρόσδεκτες. Οι σχέσεις του Χονγκ Κονγκ με την ηπειρωτική χώρα ήταν στο επίκεντρο πολλών δημόσιων συζητήσεων και προσέλκυσαν το ενδιαφέρον των μέσων ενημέρωσης. Περιστασιακά, οι ταχέως αναπτυσσόμενοι οικονομικοί και διαπροσωπικοί δεσμοί, περιλαμβανομένου του τουρισμού, προκάλεσαν κοινωνική αναστάτωση στο Χονγκ Κονγκ και δημιούργησαν προβλήματα πολιτικής στις αρχές. Σε αυτά περιλαμβάνονται ζητήματα όπως η αύξηση της ζήτησης στέγης και θέσεων σε σχολεία πρωτοβάθμιας και δευτεροβάθμιας εκπαίδευσης από άτομα που προέρχονται από την ηπειρωτική χώρα (ιδίως κοντά στα σύνορα μεταξύ του Χονγκ Κονγκ και της ηπειρωτικής Κίνας) και θέσεων εργασίας για αιτούντες εργασία από την ηπειρωτική χώρα, καθώς και η αυξημένη πίεση στα δημόσια μέσα μεταφοράς λόγω του ταχέως αυξανόμενου αριθμού Κινέζων τουριστών της ηπειρωτικής χώρας (από 35 εκατ. το 2012 σε 41 εκατ. το 2013[2]), και η αύξηση της ζήτησης για ορισμένα καταναλωτικά αγαθά, μεταξύ των οποίων, γάλα για βρέφη, που προκάλεσε έλλειψη στο Χονγκ Κονγκ. Η κυβέρνηση θέσπισε διάφορα μέτρα για να διασφαλίσει τα συμφέροντα των κατοίκων του Χονγκ Κονγκ και να σταθεροποιήσει την αγορά έναντι των ταχέως αυξανόμενων τιμών και ελλείψεων. Ωστόσο, αυτά τα μέτρα δεν σταμάτησαν την αύξηση των εκδηλώσεων αρνητικών αισθημάτων στα μέσα ενημέρωσης (καθώς και στα μέσα κοινωνικής δικτύωσης) και την εμφάνιση μερικών ριζοσπαστικών ομάδων εχθρικών προς την ηπειρωτική Κίνα. Οικονομικές εξελίξεις Το Χονγκ Κονγκ παραμένει ένα από τα ηγετικά χρηματοοικονομικά κέντρα και ένας σημαντικός εμπορικός κόμβος του πλανήτη. Οι τέσσερις βασικοί βιομηχανικοί κλάδοι στο Χονγκ Κονγκ (χρηματοπιστωτικές υπηρεσίες, εμπόριο και υλικοτεχνική υποστήριξη, τουρισμός και επαγγελματικές υπηρεσίες και υπηρεσίες στους παραγωγούς) αποτέλεσαν τους μοχλούς της οικονομικής ανάπτυξης του Χονγκ Κονγκ, ενισχύοντας την ανάπτυξη και σε άλλους τομείς και δημιουργώντας θέσεις απασχόλησης. Επωφελούμενη από την οικονομική άνθηση της Κίνας, η πόλη διαδραματίζει σημαντικό ρόλο στις συναλλαγές και τις επενδύσεις με την ηπειρωτική χώρα. Το Χονγκ Κονγκ μπόρεσε να ευημερήσει χάρη στις βασικές αξίες του — το κράτος δικαίου, την ελεύθερη ροή πληροφοριών, τη διαφάνεια και τη στάση του κατά της διαφθοράς. Το 2013, το Χονγκ Κονγκ επέτυχε καλά οικονομικά αποτελέσματα και συνέχισε να βρίσκεται σε υψηλή θέση σε πολλές παγκόσμιες μελέτες αξιολόγησης της οικονομικής ελευθερίας και ανταγωνιστικότητας.[3] Παρά τις οικονομικές επιδόσεις του, το Χονγκ Κονγκ αντιμετωπίζει επίσης νέες ανταγωνιστικές προκλήσεις από την οικονομική ελευθέρωση της Κίνας και την εμφάνιση άλλων οικονομικών κέντρων στην περιοχή. Η οικονομία του σημείωσε σταθερή ανάπτυξη της τάξης του 2,9% σε πραγματικές τιμές το 2013. Η εγχώρια ζήτηση ήταν ο βασικός μοχλός ανάπτυξης, ενώ οι επιδόσεις του εξωτερικού τομέα παρέμειναν μέτριες λόγω της κακής παγκόσμιας οικονομικής συγκυρίας. Τα επίπεδα της απασχόλησης ήταν καλά, με το ποσοστό ανεργίας να κυμαίνεται γύρω στο 3,3% σχεδόν καθ’ όλη τη διάρκεια του έτους. Οι τιμές καταναλωτή αυξήθηκαν κατά 4,3%.[4] Με τη στήριξη της κεντρικής κυβέρνησης, το Χονγκ Κονγκ συνέχισε να είναι το μεγαλύτερο υπεράκτιο κέντρο του ρενμίνμπι ή γιουάν (RMB) στον κόσμο, ενώ κατείχε το μεγαλύτερο σύνολο καταθέσεων ρενμίνμπι εκτός της ηπειρωτικής Κίνας, δηλαδή πάνω από 1 τρισ. RMB[5] στο τέλος του 2013. Διατήρησε το ανταγωνιστικό πλεονέκτημά του έναντι άλλων χρηματοπιστωτικών κέντρων από πλευράς ρευστότητας και υποδομών της αγοράς, με μεγάλο φάσμα επενδυτικών προϊόντων σε RMB. Ο καθορισμός του διατραπεζικού επιτοκίου δανεισμού σε CNH Χονγκ Κονγκ («CNH Hong Kong Interbank Offered Rate fixing (CNH HIBOR fixing)») άρχισε επισήμως στις 24 Ιουνίου 2013, καθορίζοντας επιτόκια αναφοράς για υπεράκτιο δανεισμό και διευκολύνοντας τη δημιουργία περισσότερων δυνατοτήτων κάλυψης κινδύνου. Η αμοιβαία αναγνώριση προϊόντων επενδυτικών κεφαλαίων μεταξύ της ηπειρωτικής Κίνας και του Χονγκ Κονγκ θεωρείται ως το επόμενο βήμα για την καθιέρωση του Χονγκ Κονγκ ως του ασιατικού κόμβου για τη διαχείριση επενδυτικών κεφαλαίων. Οι ρυθμιστικές αρχές στην ηπειρωτική χώρα και στο Χονγκ Κονγκ εκπόνησαν σχέδια για την προσεχή έναρξη του συστήματος, το οποίο θα δώσει τη δυνατότητα στους διεθνείς διαχειριστές να πωλούν επενδυτικά προϊόντα στην ηπειρωτική Κίνα και θα επιτρέψει την πώληση προϊόντων της ηπειρωτικής χώρας στο Χονγκ Κονγκ. Παράλληλα, η Κίνα αύξησε τον ρυθμό διεθνοποίησης του ρενμίνμπι, γεγονός που επιτρέπει στο Λονδίνο, το Παρίσι, την Φρανκφούρτη, τη Σιγκαπούρη και την Ταϊβάν να εξελιχθούν τώρα σε κόμβους επιχειρηματικών δραστηριοτήτων σε RMB στο εξωτερικό. Το Χονγκ Κονγκ συνήψε γρήγορα συμμαχίες με άλλες υπεράκτιες αγορές. Τον Δεκέμβριο του 2013, τα χρηματιστήρια του Χονγκ Κονγκ και της Σιγκαπούρης υπέγραψαν σύμφωνο συνεργασίας για την ανάπτυξη επενδυτικών προϊόντων σε ρενμίνμπι. Εν πάση περιπτώσει, αναμένεται να αυξηθεί ο εξωτερικός ανταγωνισμός στον βαθμό που εμφανίζονται νέοι παράγοντες στην αγορά. Οι οικονομικές μεταρρυθμίσεις της Κίνας δημιούργησαν ευκαιρίες και προκλήσεις για το Χονγκ Κονγκ. Το σχέδιο του Πεκίνου να δημιουργήσει μια πρότυπη ζώνη ελεύθερων συναλλαγών στη Σαγκάη προκάλεσε ισχυρές αντιδράσεις στο Χονγκ Κονγκ. Τα μέσα ενημέρωσης και οι επιχειρήσεις διατύπωσαν πολλές εικασίες σχετικά με τα μέτρα πολιτικής που απαιτούνται ώστε η νέα ζώνη της Σαγκάης να οδηγήσει σε μεγαλύτερη μετατρεψιμότητα του RMB και σε πιο ελεύθερα επιτόκια, προσανατολισμένα στην αγορά. Ορισμένοι εκφράζουν φόβους ότι η ελευθέρωση σε αυτούς τους τομείς θα απειλήσει τη θέση του Χονγκ Κονγκ ως του σημαντικότερου χρηματοπιστωτικού κέντρου της Ασίας. Η επιχειρηματική κοινότητα πιστεύει ότι το Χονγκ Κονγκ πρέπει να ενισχύσει το πλεονέκτημα που διαθέτει προκειμένου να παραμείνει ανταγωνιστικό. Οι οικονομικοί δεσμοί μεταξύ του Χονγκ Κονγκ και της ηπειρωτικής Κίνας ενισχύθηκαν περαιτέρω με τη διεύρυνση του πεδίου των υπηρεσιών που καλύπτει η μεταξύ τους συμφωνία ελεύθερων συναλλαγών. Στις 29 Αυγούστου 2013, το Χονγκ Κονγκ και η ηπειρωτική Κίνα υπέγραψαν το συμπλήρωμα Χ στη ρύθμιση στενότερης οικονομικής εταιρικής σχέσης (CEPA). Αμφότερα τα μέρη δήλωσαν δημοσίως ότι το πεδίο και το βάθος της ελευθέρωσης στο πλαίσιο της CEPA υπερβαίνουν κάθε άλλη συμφωνία ελεύθερων συναλλαγών που έχει συνάψει η Κίνα με άλλους εταίρους. Η CEPA καλύπτει τώρα συνολικά 403 μέτρα ελευθέρωσης του εμπορίου στον τομέα των υπηρεσιών. Η κεντρική κυβέρνηση υποσχέθηκε να ελευθερώσει τις συναλλαγές στον τομέα των υπηρεσιών μεταξύ της ηπειρωτικής χώρας και του Χονγκ Κονγκ μέσω της CEPA μέχρι το τέλος του 2015, δηλαδή πριν από το τέλος του δωδέκατου πενταετούς σχεδίου. Η τοπική κυβέρνηση του Guangdong υπέβαλε την πρότασή της να συγκεντρώσει το Guangdong, το Χονγκ Κονγκ και το Μακάο μέσα σε μια ζώνη ελεύθερων συναλλαγών, με σκοπό την ελευθέρωση του εμπορίου στον τομέα των υπηρεσιών μεταξύ της επαρχίας Guangdong και του Χονγκ Κονγκ μέχρι το τέλος του 2014. Οι κυβερνήσεις του Χονγκ Κονγκ και του Guangdong επένδυσαν από κοινού σε μεγάλα έργα υποδομών, δημιουργώντας νέες συνδέσεις μεταφορών μεταξύ του Χονγκ Κονγκ και του δέλτα του ποταμού Pearl. Η κατασκευή της σιδηροδρομικής ζεύξης Express Guangzhou - Shenzhen - Χονγκ Κονγκ και της γέφυρας Χονγκ Κονγκ - Zhuhai - Μακάο άρχισε το 2010 και σημειώνει σταθερή πρόοδο. Σε απάντηση στις εκκλήσεις από την τοπική επιχειρηματική κοινότητα, το Χονγκ Κονγκ συμμετείχε περισσότερο ενεργά σε περιφερειακές και πολυμερείς πρωτοβουλίες για να διατηρήσει την ανταγωνιστικότητά του ως περιφερειακός κόμβος συναλλαγών/υπηρεσιών. Το Χονγκ Κονγκ προέβλεπε αρχικά να προσχωρήσει στην ζώνη ελεύθερων συναλλαγών του Συνδέσμου Κρατών της Νοτιοανατολικής Ασίας (ASEAN) - Κίνας, αλλά τελικά δέχτηκε την πρόταση της ASEAN να διαπραγματευθεί μια διμερή συμφωνία. Τον Μάιο του 2013, το Χονγκ Κονγκ ανήγγειλε ότι θα λάμβανε μέρος στις διαπραγματεύσεις σχετικά με τη συμφωνία για το εμπόριο στον τομέα των υπηρεσιών, στην οποία συμμετέχουν 23 μέλη του Παγκόσμιου Οργανισμού Εμπορίου. Επιπλέον της CEPA, το Χονγκ Κονγκ υπέγραψε συμφωνίες ελεύθερων συναλλαγών με τη Νέα Ζηλανδία, την Ευρωπαϊκή Ζώνη Ελεύθερων Συναλλαγών και τη Χιλή. Σε εθνικό επίπεδο, μια από τις βασικές προτεραιότητες της κυβέρνησης το 2013 ήταν να αντιμετωπίσει το πρόβλημα της υπερθερμασμένης αγοράς ακινήτων. Θεσπίστηκε μια σειρά μέτρων για να σταματήσει η ζήτηση, ιδίως με υψηλά τέλη χαρτοσήμου για τις συναλλαγές επί ακινήτων και με αυστηρότερους κανόνες σχετικά με τον ενυπόθηκο δανεισμό. Η κυβέρνηση κατήργησε επίσης έναν μηχανισμό καταλόγου αιτήσεων που είχε θεσπιστεί πριν από 14 χρόνια και ανέλαβε εκ νέου την πώληση τοποθεσιών που ανήκουν στο κράτος στο πλαίσιο του ετήσιου προγράμματος πώλησης γης μέσω ενός συστήματος που ξεκίνησε η κυβέρνηση. Τούτο είχε ως αποτέλεσμα να σταθεροποιηθούν αισθητά οι τιμές των κατοικιών και να μειωθεί ο όγκος των πωλήσεων κατά 37,7%[6] το 2013. Αντιμέτωπη με τον κίνδυνο δημιουργίας μιας φούσκας στοιχείων ενεργητικού σε ένα περιβάλλον με εξαιρετικά χαμηλά επιτόκια, η κυβέρνηση δήλωσε επανειλημμένα την αποφασιστικότητά της να διατηρήσει αυτά τα αυστηρά φορολογικά μέτρα, παρά την πίεση που άσκησε το τομέας των ακινήτων. Ο Ανώτατος Διοικητής Leung υποσχέθηκε επίσης να αυξήσει την προσφορά κατοικιών για να αντιμετωπίσει την υπερβολική άνοδο των τιμών που κατέστησε απαγορευτική την ιδιοκτησία για το ευρύτερο κοινό και υπέθαλψε την κοινωνική δυσαρέσκεια. Η κυβέρνηση ανήγγειλε μια στρατηγική στέγασης βάσει της προσφοράς με στόχο τη δημιουργία 470.000 νέων οικιστικών μονάδων στέγασης κατά την προσεχή δεκαετία, εκ των οποίων το 60% θα είναι κοινωνική στέγη. Η κυβέρνηση επιτάχυνε τις προσπάθειές της για να αντιμετωπίσει την αύξηση των ανισοτήτων όσον αφορά το εισόδημα και την περιουσία. Μια σημαντική κίνηση ήταν η δημοσίευση, για πρώτη φορά, επίσημου κατώτατου ορίου διαβίωσης για το Χονγκ Κονγκ τον Σεπτέμβριο του 2013, το οποίο καθορίστηκε στο ήμισυ του μέσου μηνιαίου οικογενειακού εισοδήματος. Η ανάλυση της κατάστασης το 2012 έδειξε ότι πριν από την παρέμβαση, υπήρχαν 541.000 νοικοκυριά συνολικού αριθμού 1.312.000 ατόμων που βρίσκονταν κάτω από το όριο της φτώχειας και το ποσοστό της φτώχειας ήταν 19,6%. Μετά την παρέμβαση, περίπου ένα εκατομμύριο άτομα διαβιούσαν κάτω από το όριο της φτώχειας, αντιπροσωπεύοντας ποσοστό φτώχειας 15,2%. Η δημοσίευση του κατώτατου ορίου διαβίωσης γέννησε ελπίδες ότι η κυβέρνηση θα εφήρμοζε πιο αποτελεσματικά μέτρα για την ελάφρυνση της φτώχειας. Τον Οκτώβριο του 2013, η κυβέρνηση άρχισε διαβούλευση τεσσάρων μηνών όσον αφορά τη δημογραφική πολιτική του Χονγκ Κονγκ, για να σφυρηλατήσει μια συναίνεση και να εκπονήσει βιώσιμα μέτρα πολιτικής. Υπολογίζεται ότι το εργατικό δυναμικό θα αρχίσει να μειώνεται από το 2018. Η ελάφρυνση της φτώχειας και η παροχή βοήθειας στον γηράσκοντα πληθυσμό θα αποτελέσουν δύο σημαντικές μακροπρόθεσμες δημοσιονομικές προκλήσεις. Η κυβέρνηση θα πρέπει να διαχειριστεί μια περίπλοκη και αμφισβητούμενη ατζέντα πολιτικής κατά τα προσεχή χρόνια, η οποία περιλαμβάνει ζητήματα όπως η αύξηση της παραγωγικότητας, η προσέλκυση ταλέντων, η εισαγωγή εργατικού δυναμικού, η αφομοίωση νέων μεταναστών, η κοινωνική πρόνοια, η φροντίδα των ηλικιωμένων, η δημοσιονομική διατηρησιμότητα, η διαχείριση της οικονομικής ανάπτυξης με την παράλληλη διατήρηση μιας ισόρροπης και αρμονικής κοινωνίας. Η επιχειρηματική κοινότητα του Χονγκ Κονγκ εκφράστηκε επανειλημμένως για το ζήτημα της έλλειψης εργατικού δυναμικού, ζητώντας τη χαλάρωση του καθεστώτος εισαγωγής εργατικού δυναμικού. Το Γενικό Εμπορικό Επιμελητήριο του Χονγκ Κονγκ δήλωσε ότι υπήρχαν έως και 110.000 κενές θέσεις (τον Ιούλιο 2013), αριθμός που προσεγγίζει το ιστορικά υψηλό επίπεδο των 122.000 το 1989. Η οικοδομική δραστηριότητα, το λιανικό εμπόριο, οι υπηρεσίες τροφοδοσίας και περίθαλψης ήταν μονίμως αντιμέτωπες με το πρόβλημα της έλλειψης εργατικού δυναμικού. Το ζήτημα μπορεί να δημιουργήσει στο μέλλον έντονες αντιπαραθέσεις μεταξύ εργατικών σωματείων, νομοθετών και επιχειρηματιών. Μέσα σ’ ένα ευνοϊκό κλίμα για την αγορά εργασίας, οι μισθοί αυξήθηκαν σημαντικά το 2013. Οι μισθοί των ανειδίκευτων εργαζόμενων αυξήθηκαν επίσης σημαντικά, γεγονός που αντικατοπτρίζει τους γενικά αυστηρούς όρους της αγοράς εργασίας. Ο κατώτατος νόμιμος μισθός αυξήθηκε από 28 HKD σε 30 HKD τον Μάιο του 2013. Η κυβέρνηση εφήρμοσε δύο σημαντικά σχέδια περιβαλλοντικής πολιτικής το 2013: «A clean air plan for Hong Kong» (Ένα σχέδιο για καθαρό αέρα στο Χονγκ Κονγκ) και «Sustainable use of resources 2013–22» (Βιώσιμη χρήση των πόρων 2013–22). Αντικατέστησε επίσης τον δείκτη ρύπανσης του αέρα με νέο δείκτη ποιότητας του αέρα βάσει υγειονομικών κριτηρίων, παρέχοντας στον πληθυσμό του Χονγκ Κονγκ πληροφορίες για τους βραχυπρόθεσμους υγειονομικούς κινδύνους με βάση την καταγραφή σε πραγματικό χρόνο των επιπέδων της ρύπανσης. Με στόχο να μειωθούν κατά 40% τα στερεά απόβλητα μέσα σε δέκα χρόνια, το σχέδιο δράσης για τους πόρους περιλαμβάνει ένα πιθανό πρόγραμμα χρέωσης των αποβλήτων, αυξάνει την ικανότητα των υφιστάμενων χώρων ταφής προβλέποντας την κατασκευή νέου αποτεφρωτή, και ενθαρρύνει την ανακύκλωση και τη μείωση της παραγωγής αποβλήτων στην πηγή. Το κοινό ανησυχεί και ενδιαφέρεται όλο και περισσότερο για θέματα περιβάλλοντος. Η εφαρμογή αυτών των κυβερνητικών σχεδίων θα απαιτήσει ισχυρή πολιτική βούληση, συμμετοχή του κοινού, στήριξη από την κοινότητα στο σύνολό της και διαμεθοριακή συνεργασία στο δέλτα του ποταμού Pearl, ιδίως για τις πρωτοβουλίες για καθαρό αέρα. Σχέσεις και συνεργασία μεταξύ Ευρωπαϊκής Ενωσης - Χονγκ Κονγκ Το 2013, οι διμερείς σχέσεις και η συνεργασία μεταξύ της Ευρωπαϊκής Ένωσης και του Χονγκ-Κονγκ συνέχισαν να επεκτείνονται και να ενισχύονται. Το Χονγκ Κονγκ παραμένει ένας σημαντικός παράγοντας στην περιοχή και ένας απαραίτητος συνομιλητής για τις διμερείς εμπορικές ροές και επενδύσεις μεταξύ της ΕΕ και της ηπειρωτικής Κίνας. Η ΕΕ διατήρησε τη θέση της ως ο δεύτερος μεγαλύτερος εμπορικός εταίρος του Χονγκ-Κονγκ μετά την ηπειρωτική Κίνα[7]. Οι διμερείς συναλλαγές εμπορευμάτων μεταξύ της ΕΕ και του Χονγκ Κονγκ κατέγραψαν αύξηση 3,9% φθάνοντας σε 46 δισεκατ. ευρώ το 2013, ενώ η ΕΕ σημειώνει αυξανόμενο εμπορικό πλεόνασμα[8]. Η ΕΕ ήταν η δεύτερη μεγαλύτερη ζώνη προέλευσης ξένων εταιρειών στο Χονγκ Κονγκ, με ένα σύνολο 1.921 εταιρειών, που περιλαμβάνουν 452 περιφερειακές έδρες, 725 περιφερειακά γραφεία και 744 τοπικά γραφεία (τον Ιούνιο του 2013)[9]. Οι επιχειρήσεις της ΕΕ δραστηριοποιούνται σε ευρύ φάσμα τομέων, κυρίως δε στις χρηματοπιστωτικές υπηρεσίες και στην παροχή υπηρεσιών στις επιχειρήσεις, στις συναλλαγές, στην υλικοτεχνική υποστήριξη, στις κατασκευές και στο λιανικό εμπόριο. Οι εταιρείες της ΕΕ είναι βασικοί παράγοντες στον τραπεζικό και ασφαλιστικό τομέα και τον τομέα των κινητών αξιών του Χονγκ Κονγκ. Φιλοξενώντας μια από τις μεγαλύτερες ευρωπαϊκές επιχειρηματικές κοινότητες στην Ασία, συνεχίζει να προσελκύει μεγάλο αριθμό Ευρωπαίων πολιτών που αποφασίζουν να ζήσουν και να εργασθούν εκεί. Οι επενδυτικές σχέσεις μεταξύ της ΕΕ και του Χονγκ Κονγκ ενισχύθηκαν σημαντικά τα τελευταία χρόνια. Οι εκροές ξένων άμεσων επενδύσεων της ΕΕ προς το Χονγκ Κονγκ τετραπλασιάστηκαν από 3,7 δισεκατ. ευρώ το 2009 σε 15 δισεκατ. ευρώ το 2012[10], γεγονός που αντικατοπτρίζει το μόνιμο ενδιαφέρον των επιχειρήσεων της ΕΕ για το Χονγκ Κονγκ ως επενδυτικό κόμβο. Οι εισροές ξένων άμεσων επενδύσεων από το Χονγκ Κονγκ προς την ΕΕ ήταν της τάξης του ετήσιου μέσου ποσού των 5,3 δισεκατ. ευρώ κατά την ίδια περίοδο. Το απόθεμα των ξένων άμεσων επενδύσεων που κατέχει η ΕΕ στο Χονγκ Κονγκ αυξήθηκε από 90 δισεκατ. ευρώ το 2009 σε 133 δισεκατ. ευρώ το 2012. Αντίστροφα, το απόθεμα ξένων άμεσων επενδύσεων του Χονγκ Κονγκ στην ΕΕ διπλασιάστηκε σχεδόν από 27,5 δισεκατ. ευρώ σε 50 δισεκατ. ευρώ κατά την ίδια περίοδο. Η επιχειρηματική κοινότητα της ΕΕ εκτιμά το Χονγκ Κονγκ για τον σεβασμό που επιδεικνύει στο κράτος δικαίου, τα υψηλά του πρότυπα διαφάνειας, την ελευθερία της πληροφόρησης και των μέσων ενημέρωσής του, την προτιμησιακή του πρόσβαση στην αγορά της ηπειρωτικής Κίνας και τη διαθεσιμότητα παρόχων υπηρεσιών υψηλής ποιότητας. Η ΕΕ θεωρεί αυτούς τους παράγοντες ουσιαστικούς για τη συνεχή ευημερία του Χονγκ Κονγκ και τη διατήρηση της ισχύος του ως ενός περιφερειακού και διεθνούς επιχειρηματικού κέντρου. Η έβδομη συνάντηση διαρθρωμένου διαλόγου μεταξύ της Ευρωπαϊκής Ένωσης και της κυβέρνησης της ΕΔΠ του Χονγκ Κονγκ πραγματοποιήθηκε στο Χονγκ Κονγκ στις 14 Νοεμβρίου 2013. Ο διαρθρωμένος διάλογος αποτελεί μια αποτελεσματική πλατφόρμα που επιτρέπει στην ΕΕ και στο Χονγκ Κονγκ να συζητούν θέματα αμοιβαίου ενδιαφέροντος και να προσδιορίζουν τους τομείς της μελλοντικής συνεργασίας. Κατά τη συνάντηση του 2013, αμφότερες οι πλευρές συμφώνησαν να ενισχύσουν τη συνεργασία και τις ανταλλαγές στους τομείς της εκπαίδευσης, της καινοτομίας, του περιβάλλοντος και του δικαίου περί ανταγωνισμού. Η ΕΕ εκτίμησε τις προσπάθειες που κατέβαλε το Χονγκ Κονγκ για να βελτιώσει τις ρυθμίσεις χρηματοπιστωτικών υπηρεσιών και την ενεργό δέσμευσή του για την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας. Η ΕΕ εξέφρασε την επιθυμία να αρχίσει τεχνικές συζητήσεις με το Χονγκ Κονγκ σχετικά με την αυτόματη ανταλλαγή φορολογικών πληροφοριών, λαμβανομένων υπόψη των διεθνών εξελίξεων στον τομέα της συνεργασίας μεταξύ των φορολογικών αρχών, καθώς και να σημειωθεί ταχεία πρόοδος στην επικαιροποίηση των συμφωνιών αεροπορικών υπηρεσιών μεταξύ των κρατών μελών της ΕΕ και του Χονγκ Κονγκ, ούτως ώστε οι διμερείς συμφωνίες αεροπορικών υπηρεσιών να συμβιβάζονται με τη ρήτρα καθορισμού του αερομεταφορέα της ΕΕ. Η ΕΕ εξέφρασε επίσης την επιθυμία να ενταθεί ο ρυθμιστικός διάλογος στον τομέα των επενδυτικών κεφαλαίων. Το 2013 πραγματοποιήθηκαν πολλές επισκέψεις υψηλού επιπέδου από τα θεσμικά όργανα της Ευρωπαϊκής Ένωσης στην ΕΔΠ του Χονγκ Κονγκ. Η σημαντικότερη επίσκεψη ήταν εκείνη του Προέδρου της Ευρωπαϊκής Επιτροπής, José Manuel Barroso, τον Νοέμβριο, κατά τη διάρκεια της οποίας συνάντησε τον Ανώτατο Διοικητή του Χονγκ Κονγκ και τον Πρόεδρο του Νομοθετικού Συμβουλίου. Ο Πρόεδρος Barroso, σε ομιλία του κατά τη διάρκεια εκδήλωσης που σηματοδότησε την 20ή επέτειο δημιουργίας του γραφείου της Ευρωπαϊκής Ένωσης στο Χονγκ-Κονγκ και το Μακάο, υπογράμμισε τους μακροχρόνιους δεσμούς μεταξύ της ΕΕ και του Χονγκ Κονγκ και τη δέσμευση της ΕΕ σε ανώτατο επίπεδο να συνεχίσει να αναπτύσσει αυτή τη σχέση. Άλλη επίσκεψη υψηλού επιπέδου ήταν εκείνη του Προέδρου της Ευρωπαϊκής Αρχής Τραπεζών, Andrea Enria, τον Μάρτιο. Τακτικές επισκέψεις ανώτερων υπαλλήλων διασφάλισαν τις συναλλαγές σε τομείς αμοιβαίου ενδιαφέροντος, μεταξύ των οποίων οι εξωτερικές σχέσεις της Ευρωπαϊκής Ένωσης, η ρύθμιση των χρηματοπιστωτικών υπηρεσιών, μακροοικονομικά ζητήματα, το εμπόριο και οι επενδύσεις, η ασφάλεια των προϊόντων και των τροφίμων και το περιβάλλον και ο ανταγωνισμός. Τέσσερις αντιπροσωπείες του Ευρωπαϊκού Κοινοβουλίου επισκέφθηκαν επίσης το Χονγκ Κονγκ και συνέβαλαν στην περαιτέρω βελτίωση των διμερών σχέσεων και της συνεργασίας με το Νομοθετικό Συμβούλιο. Οι ευρωπαϊκές επιχειρήσεις στο Χονγκ Κονγκ εκπροσωπούνται κυρίως από το Ευρωπαϊκό Εμπορικό Επιμελητήριο, το οποίο ανέπτυξε πολλές δραστηριότητες για να διευκολύνει τον διάλογο με την κυβέρνηση και βελτίωσε την εικόνα των επιχειρήσεων και βιομηχανικών κλάδων της ΕΕ το 2013. Ορισμένες από τις δραστηριότητες του Εμπορικού Επιμελητηρίου κατά τη διάρκεια του έτους πραγματοποιήθηκαν σε συνεργασία με το ακαδημαϊκό πρόγραμμα Χονγκ Κονγκ - ΕΕ (EUAP), το οποίο εγκαινιάστηκε την 1η Σεπτεμβρίου 2012. Το πρόγραμμα αυτό περιλαμβάνει μια σύμπραξη υπό την ηγεσία του Πανεπιστημίου Βαπτιστών του Χονγκ Κονγκ, το Κινεζικό Πανεπιστήμιο του Χονγκ Κονγκ, το Πανεπιστήμιο του Χονγκ Κονγκ και το πανεπιστήμιο Lingnan. Προωθεί την πανεπιστημιακή έρευνα, αναπτύσσει δραστηριότητες προβολής της εικόνας της ΕΕ και ενισχύει την πανεπιστημιακή συνεργασία με τα ανώτατα εκπαιδευτικά ιδρύματα της ΕΕ. Για να ενισχυθούν περαιτέρω οι δεσμοί με το Χονγκ Κονγκ, οι διπλωματικές αποστολές από την ΕΕ και τα κράτη μέλη της ενέτειναν τις προσπάθειές τους σε επίπεδο δημόσιας διπλωματίας ώστε να βελτιώσουν την εικόνα της ΕΕ στο Χονγκ Κονγκ, να αυξήσουν τις γνώσεις σχετικά με τις πολιτικές της ΕΕ και να παρέχουν περισσότερες πληροφορίες σχετικά με αυτές. Οι πολιτικές αυτές περιλαμβάνουν το εμπόριο και τις κανονιστικές πολιτικές, την ενέργεια και την κλιματική αλλαγή, τη ρύθμιση των χρηματοπιστωτικών υπηρεσιών, τελωνειακά ζητήματα, πολιτικές σχετικές με την ισότητα των φύλων, τον διαπολιτισμικό διάλογο, πανεπιστημιακά ζητήματα και τον ρόλο της ΕΕ στον κόσμο. Ένα ουσιαστικό μέσο γι’ αυτό ήταν η αποδοτική σειρά συνεδριάσεων μεταξύ των αρχηγών των αποστολών της ΕΕ, ανώτατων στελεχών της κυβέρνησης του Χονγκ Κονγκ και του Νομοθετικού Συμβουλίου και άλλων σημαντικών προσωπικοτήτων. Οι διπλωματικές αποστολές της ΕΕ συνεργάστηκαν επίσης για να ενισχύσουν τις επαφές μεταξύ των λαών και να προωθήσουν τις πανεπιστημιακές ανταλλαγές διοργανώνοντας κοινές δραστηριότητες, όπως η έκθεση της ΕΕ για την ανώτατη εκπαίδευση, το φεστιβάλ κινηματογράφου της ΕΕ και η πρωτοβουλία «Πρότυπο ΕΕ». Η ΕΕ θα συνεχίσει να αναπτύσσει τις σχέσεις της με το Χονγκ Κονγκ, να εντείνει τους οικονομικούς, εμπορικούς και επενδυτικούς δεσμούς, να βελτιώνει τη συνεργασία με τις επιχειρήσεις και την κοινωνία των πολιτών και να προωθεί την κινητικότητα και τις ανταλλαγές με τον πληθυσμό του Χονγκ Κονγκ. Οι βασικές προτεραιότητες για το 2014 περιλαμβάνουν τη ρύθμιση των χρηματοπιστωτικών υπηρεσιών και τη φορολογία, τελωνειακά ζητήματα, επιβολή των δικαιωμάτων διανοητικής ιδιοκτησίας, περαιτέρω ανάπτυξη των δεσμών στους τομείς της εκπαίδευσης, της έρευνας, του εμπορίου και των επενδύσεων [1] «Έγγραφο διαβούλευσης σχετικά με τις μεθόδους για την επιλογή του Ανώτατου Διοικητή το 2017 και για τον σχηματισμό του Νομοθετικού Συμβουλίου το 2016.» Το εν λόγω έγγραφο αναφέρεται στον σχηματισμό του Νομοθετικού Συμβουλίου το 2016 και όχι το 2020. [2] Πηγή: Hong Kong Tourism Board (Οργανισμός Τουρισμού του Χονγκ Κονγκ). [3] Το Χονγκ Κονγκ τοποθετείται στη δεύτερη θέση παγκοσμίως από πλευράς φιλικού προς τις επιχειρήσεις περιβάλλοντος μετά τη Σιγκαπούρη στην έκθεση «Doing Business» 2014 του ομίλου της Παγκόσμιας Τράπεζας. Σύμφωνα με την Έκθεση 2013 της UNCTAD για τις παγκόσμιες επενδύσεις, το Χονγκ Κονγκ ήταν ο τρίτος μεγαλύτερος αποδέκτης ξένων άμεσων επενδύσεων στον κόσμο (75 δισεκατ. δολάρια ΗΠΑ) και η τρίτη μεγαλύτερη πηγή ξένων άμεσων επενδύσεων στην Ασία (84 δισεκατ. δολάρια ΗΠΑ) το 2012. [4] Όλοι οι οικονομικοί δείκτες που αφορούν την οικονομία του Χονγκ Κονγκ είναι επίσημες στατιστικές που δημοσιεύονται από τη διεύθυνση απογραφής και στατιστικών του Χονγκ-Κονγκ. [5] Σύμφωνα με τη Νομισματική Αρχή του Χονγκ Κονγκ, στο τέλος του 2013 οι συνολικές καταθέσεις σε RMB και τα εκκρεμή πιστοποιητικά καταθέσεων σε RMB ανέρχονταν σε 1.053 δισεκατ. CNH Χονγκ Κονγκ. Στο τέλος του 2012, οι συνολικές καταθέσεις σε RMB και τα εκκρεμή πιστοποιητικά καταθέσεων σε RMB ανέρχονταν σε 720 δισεκατ. CNH . [6] Ο αριθμός συμφωνιών για την αγορά αστικών ακινήτων μειώθηκε σε 50.676 το 2013 από 81.333 το 2012, σύμφωνα με την κυβέρνηση της ΕΔΠ του Χονγκ Κονγκ. [7] Η κατάταξη στηρίζεται στις εμπορικές στατιστικές που δημοσίευσε η διεύθυνση απογραφής και στατιστικών του Χονγκ-Κονγκ. [8] Πηγή: Eurostat: Βάση δεδομένων Comext. [9] Πηγή: Διεύθυνση απογραφής και στατιστικών του Χονγκ-Κονγκ. [10] Στοιχεία για τις ξένες άμεσες επενδύσεις που χορήγησε η Eurostat στις 16 Δεκεμβρίου 2013.